จีนเรียกร้อง อินเดีย หันหน้าเจรจา หลังปะทะเดือดพื้นที่พิพาท “หิมาลัย” ทหารดับ 20 นาย!
กองทัพจีน เรียกร้องอินเดีย หันหน้าเจรจา หลังปะทะเดือด ปมพื้นที่พิพาท “หิมาลัย” ทหารดับนับ 20 นาย!
กองทัพจีน เรียกร้องอินเดีย หันหน้าเจรจา หลังปะทะเดือด ปมพื้นที่พิพาท “หิมาลัย” ทหารดับนับ 20 นาย!
17 มิ.ย. 2563

สำนักข่าวต่างประเทศ รายงานจากกรุงนิวเดลี ประเทศอินเดียว่า เมื่อวันที่ 16 มิ.ย.63 มีเหตุปะทะกันระหว่างทหารอินเดียกับจีน ในบริเวณแนวพรมแดนพื้นที่พิพาท ที่หุบเขากัลป์วาน ทางตะวันออกของเขตลาดักห์ บนเทือกเขาหิมาลัย และมีทหารเสียชีวิตจากเหตุปะทะครั้งนี้ โดยภายหลังเกิดเหตุ กระทรวงต่างประเทศอินเดียออกแถลงการณ์กล่าวหาทหารจีนว่าละเมิดข้อตกลง ล่วงล้ำเส้นควบคุมแท้จริง (Line of Actual Control) หรือ LAC ในหุบเขากัลวาน ภูมิภาคลาดักห์ บนเทือกเขาหิมาลัย ซึ่งเป็นพื้นที่พิพาทระหว่างจีนกับอินเดีย จนนำไปสู่การปะทะกันรุนแรงของทหารทั้งสองฝ่ายจนมีทหารเสียชีวิตครั้งแรกในรอบอย่างน้อย 45 ปี โดยแรกเริ่มอินเดียระบุว่ามีทหารเสียชีวิต 3 นาย และบาดเจ็บสาหัสในระหว่างปฏิบัติหน้าที่ 17 นาย ซึ่งทั้งหมดเสียชีวิตในเวลาต่อมา ทำให้ยอดรวมเพิ่มเป็น 20 นาย
ด้านสำนักข่าวซินหัว รายงานว่า จางสุ่ยลี่ โฆษกกองบัญชาการยุทธภูมิตะวันตกแห่งกองทัพปลดแอกประชาชนจีน (PLA) ได้เปิดเผยเมื่อวันที่ 16 มิ.ย.ที่ผ่านมา ว่าฝ่ายอินเดียควรควบคุมกองกำลังแนวหน้าของตนอย่างเคร่งครัด และกลับสู่การสนทนาและเจรจาไกล่เกลี่ยอย่างถูกต้อง เพื่อแก้ไขปัญหาความขัดแย้ง
จางสุ่ยลี่ กล่าวในแถลงการณ์ตอบโต้เหตุปะทะกันทางกายภาพอย่างรุนแรงที่เกิดขึ้นระหว่างกองกำลังป้องกันชายแดนจีนและอินเดียเมื่อคืนวันจันทร์ที่ผ่านมา (15 มิ.ย.) หลังกองกำลังทหารอินเดียข้ามเส้นแบ่งเขตควบคุมตามความเป็นจริง (Line of Actual Control-LAC) เข้ามาในเขตจีน เพื่อกระทำการผิดกฎหมาย และเริ่มยั่วยุและโจมตีต่อฝั่งจีนโดยเจตนา ทั้งนี้ แถลงการณ์ดังกล่าวได้รับการเผยแพร่บนบัญชีเวยโป๋ (Weibo) ทางการของหนังสือพิมพ์พีแอลเอ เดลี (PLA Daily) ซึ่งเป็นหนังสือพิมพ์ของกองทัพปลดแอกประชาชนจีน
“กองทัพอินเดียละเมิดสัญญาและข้ามเส้นแบ่งเขตควบคุมตามความเป็นจริง เพื่อกระทำการผิดกฎหมายอีกครั้ง ทั้งยังจงใจยั่วยุและโจมตีกองกำลังจีน จึงก่อให้เกิดเหตุปะทะทางกายภาพอย่างรุนแรงระหว่างสองฝ่ายจนมีผู้บาดเจ็บและเสียชีวิต เราเรียกร้องให้ฝ่ายอินเดียควบคุมกองกำลังแนวหน้าของตนอย่างเคร่งครัด ยุติการกระทำอันล่วงล้ำและยั่วยุทั้งหมดโดยทันที รวมทั้งประสานงานร่วมกับจีนเพื่อกลับสู่การสนทนาและเจรจาอย่างถูกต้องเพื่อแก้ไขปัญหาความขัดแย้ง” จาง กล่าว